瓜州遇風
作者：楊萬里
朝代：宋

paragraphs: 金鉦三聲船欲發，天地蒼茫忽開闔。
惡風吹倒多景樓，怒濤打碎金山塔。
濤頭拋船入半空，船從空中落水中。
勢如崩山同日二十九，聲如推墮萬石之簴千石鐘。
岸人驚呼船欲沒，舟人絕叫船復出。
平生所聞楊子江，無風已自波相撞。
莫教風動一波起，三日奔騰收不止。
君不見逆酋投鞭欲斷流，藁街自送月氏頭。